ไฟแนนซ์
...เป็นข่าวร่ำลือในแวดวงการเงินตั้งแต่สัปดาห์ที่แล้วว่า เก้าอี้กรรมการผู้จัดการธนาคารกรุงไทย ของ วรภัค ธันยาวงษ์ กำลังสั่นคลอน ด้วยเหตุผลว่าเป็นเด็กนายสายวังส่องหล้า ส่งเข้ามา ถ้าจะขุดรากถอนโคนก็ต้องล้างขั้วเก่าออกให้หมด
26 พ.ค. 2558

...เป็นข่าวร่ำลือในแวดวงการเงินตั้งแต่สัปดาห์ที่แล้วว่า เก้าอี้กรรมการผู้จัดการธนาคารกรุงไทย ของ วรภัค ธันยาวงษ์ กำลังสั่นคลอน ด้วยเหตุผลว่าเป็นเด็กนายสายวังส่องหล้า ส่งเข้ามา ถ้าจะขุดรากถอนโคนก็ต้องล้างขั้วเก่าออกให้หมด
เรื่องนี้ ช.ชดา ได้ยินมาแต่ไม่ได้ขยาย เพราะไม่รู้ว่าคน ที่ลือนี่จะยกความผิดใดขึ้นมาอ้างเพื่อปลดคุณต่อ วรภัค ออกจากตำแหน่งถ้าไม่ทำผิดจะแจ้ง ทำได้แค่ปล่อยให้อยู่ครบวาระแล้วไม่ต่ออายุ แต่จะปลดกันระหว่างทางที่กำลังปรับระบบงานให้เข้าที่นี่ คลังต้องคิดให้ดี
แค่แบงก์รัฐ 2 แห่งที่ไซส์เล็กกว่าธนาคารกรุงไทยยังหาตัวกรรมการผู้จัดการไม่ได้ การจะหาเอ็มดีกรุงไทยคนใหม่ที่มีคุณสมบัติครบเครื่องมันไม่ง่ายนะนายจ๋า เรื่องนี้ ช.ชดา คิดว่าต้องถามใจ สมหมาย ภาษี รมว.คลัง
สรุปว่าเมื่อวานนี้ไม่มีพนักงานแบงก์สวมชุดดำมาประท้วงคุณต่อแต่อย่างใด มีแต่งดำประปราย ถามแล้วบอกไว้ทุกข์อาลัยการจากไปของหลวงพ่อคูณ ปริสุทฺโธ
แต่ในรัฐบาลทหารอะไรก็เกิดขึ้นได้ เรื่องนี้ต้องติดตามอย่างใกล้ชิด
...ช.ชดา ยังคาใจเรื่องที่คณะกรรมการสำนักงานสลากกินแบ่งฯ จะขอลดเงินนำส่งคลังจาก 28% เหลือ 20% เอาไปกระจายให้กับผู้ค้ารายย่อยเพื่อให้ขายสลากได้ในราคาคู่ละ 40 บาท เงินที่คาดว่าจะหายไป 1,500-2000 ล้านบาทนี่ บอร์ดสลากฯจะต้องรายงานกระทรวงการคลัง หรือรายงานตรงกับ พล.อ.ประยุทธ์ จันทร์โอชา นายกรัฐมนตรี ไปเลย เพราะบอร์ดนี้ตั้งโดยมาตรา 44  ตามคำสั่ง คสช. แต่โดยหลักการก็ควรจะหารือกับคลังก่อนว่าควรหรือไม่ควรทำ 
เรื่องนี้เป็นเรื่องละเอียดอ่อน หากไม่คิดให้รอบคอบทำให้รัดกุม เมื่อรัฐบาลชุดนี้ไปแล้ว อาจจะมีการรื้อขึ้นมาฟ้องร้องกันภายหลัง
...ทางด้านธนาคารออมสินกระแสต่อต้านและโจมตี ชาติชาย พยุหนาวีชัย ผู้อำนวยการธนาคารออมสิน ยังมีอยู่เป็นระยะ ปลุกขึ้นเป็นช่วงๆ หลังจากที่พี่บู้ ชาติชาย ชี้แจงไปแล้วว่าเงิน 48 ล้านบาท ไม่ได้ขโมยงบโรงเรียน ไม่ได้ไปตัดงบอะไรของใครเลย แค่เอางบที่จะต้องใช้มารวมกันแล้วจัดงานมหกรรมการออมให้ใหญ่ขึ้นเท่านั้นเอง
เรื่องนี้บอร์ดบริหารธนาคารทราบแล้ว แต่ก็ยังมีความไม่เข้าใจของพนักงานบางกลุ่มที่ไม่ชอบการเปลี่่ยนแปลง